**SONET PENTRU UN VIS**

*Silvia Rîşnoveanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SONET PENTRU UN VIS

I-aș cere nopții să mai stea cu mine,

Și cât e noaptea visul să dureze,

Magia lui să nu mai înceteze

Și să mă poarte,-n vraja lui, spre tine.

Tu să nu știi că eu îți sunt aproape,

Să pot să te privesc, nestingherită,

Să-ți mângâi, tandru, fruntea obosită,

Și-apoi, sărutul să ți-l las pe pleoape.

Să te alint duios, să-ți legăn visul,

Ca nu cumva să-ntrezărești abisul

De unde, un coșmar stă și veghează.

Un soare cald inundă necuprinsul,

Și prin fereastra mea pătrunde-o rază,

Eu, încă mai visez, deși sunt trează.

Silvia Rîșnoveanu